《送王云裳大令奉调赴省》
清代·陈崇牧

司业归河中，昌黎叙斯传。泉明去柴桑，亦仰二疏贤。

安静实循良，廉退景古先。所以振奇人，饮马亦投钱。

处贵在能贫，无求泽乃延。王侯昔下车，军符如火煎。

赈灾劳借箸，惩贪戒告缗。以此宽大政，疲氓稍息肩。

一朝解尘缨，厌作出山泉。岂徒宦情淡，耻与俗吏缘。

诗卷如牛腰，讼庭有鱼悬。天末来清风，请续归兮篇。

作者简介：字念慈，又字砚莳，元钰子，弱冠应童子试，以古学受知长沙王益吾宗师，取阖属第一，补诸生，名噪庠序。中年幕游各行省，晚年旋里，设帐祝氏怡园，结陶社。平生最工吟咏，惟性极疏懒，不甚属笔，偶有所作，亦不甚爱惜，以故存稿颇不多，识者憾之。